**Jimmy Wang Yu** (kinesisk: 王羽, pinyin: *Wáng Yǔ*) (1943–2022) var en kinesisk skuespiller og regissør, kjent fra en rekke Hongkong-produserte kampsportfilmer i 1960- og 1970-årene. Han huskes blant annet fra filmer som *The One-Armed Swordsman* (1967), *Golden Swallow* (1968), *The Chinese Boxer* (1970), *One Armed Boxer* (1971) og *Master of the Flying Guillotine* (1976). 

Wang Yu medvirket i 86 filmer i løpet av karrieren. I tillegg regisserte han 12, produserte ni og skrev manus til fem.

Liv og virke
------------

### Bakgrunn

Han ble født som **Wang Zheng Quan** i Shanghai. Han ble født inn i en rik familie og flyttet til Hongkong sammen med foreldrene da han var barn. Som barn trente han karate, tai chi, wudang quan og taijijian. I ungdomsårene drev han med svømming og bilracing og var en lovende konkurransesvømmer.

### Filmbransjen

Han kom inn i filmbransjen da han ble oppdaget av Shaw Brothers Studio i midten av 1960-årene og filmdebuterte i den ukjente kampsportfilmen *Temple of the Red Lotus* (1965). Han fikk sitt store gjennombrudd i *The One-Armed Swordsman* (1967) og befestet sin posisjon som Hongkongs største actionstjerne i 1970 med *The Chinese Boxer*, som han både regisserte, skrev manus til og spilte hovedrollen i.

Samme år brøt han med Shaw Brothers Studio og gikk over til konkurrenten, det nyetablerte Golden Harvest. Utover 1970-årene hadde han stor suksess med filmer som *One-Armed Boxer* (1972), *Mannen fra Hong Kong* (1975) og *Master of the Flying Guillotine* (1976). 

Wang Yu var den fremste og best betalte kampsportstjernen i Hongkong fra slutten av 1960-årene til starten av 1970-årene. I starten av 1970-årene opplevde han økt konkurranse fra Ti Lung, David Chiang og i særdeleshet Bruce Lee. I midten av tiåret falmet karrieren og han flyttet til Taiwan.

Wang Yu hadde et brokete privatliv og utover 1970-årene ble hans liv i økende grad preget av skandaler. Han var i en lengre konflikt med sitt tidligere filmselskap, Shaw Brothers. Det var også mye spekulasjoner rundt hans tilknytning til Triadene og hans rolle i forbindelse med et nattklubbdrap, som han ble tiltalt, men frikjent for. Det var også en del skriverier rundt et forhold han hadde til en gift kvinne, hvis ektemann begikk selvmord. Han fungerte som megler i striden mellom Jackie Chan og Lo Wei.

Han ble tildelt Lifetime Achievement Award to ganger; ved New York Asian Film Festival i 2014 og ved Golden Horse Film Festival i 2019.

Jimmy Wang Yu var gift to ganger og hadde tre døtre, deriblant cantopop-sangerinnen Linda Wong. Han døde i 2022 i Taiwan, etter lang tids sykdom.

Referanser
----------

1. ↑   Internet Movie Database, www.imdb.com, besøkt 30. august 2023[Hentet fra Wikidata]
2. ↑   www.fareastfilms.com, besøkt 30. august 2023[Hentet fra Wikidata]
3. 1 2   Lianhe Zaobao, www.zaobao.com.sg, besøkt 5. april 2022[Hentet fra Wikidata]
4. ↑  «Jimmy Wang Yu». *IMDb*. Besøkt 28. august 2023.
5. 1 2 3 4 5  Ching, Gene (7. april 2022). «Jimmy Wang Yu: The Essential Martial Arts Movies». *Den of Geek* **(engelsk)**. Besøkt 29. august 2023.
6. ↑  «Kung Fu Film Legend Jimmy Wang Yu Passes Away - Black Belt Magazine». *blackbeltmag.com* **(engelsk)**. 2022. Besøkt 29. august 2023.
7. ↑  Rahman, Abid (8. april 2022). «Jimmy Wang Yu, Pioneering Hong Kong Martial Arts Cinema Star, Dies at 79». *The Hollywood Reporter* **(engelsk)**. Besøkt 29. august 2023.
8. 1 2 3  «Jimmy Wang Yu (Creator)». *TV Tropes*. Besøkt 29. august 2023.
9. ↑  «Jimmy Wang Yu - Awards». *IMDb* **(engelsk)**. Besøkt 30. august 2023.
10. ↑  «Wang Toon, Jimmy Wang to get Golden Horse lifetime prize - Taipei Times». *www.taipeitimes.com*. 4. august 2019. Besøkt 29. august 2023.
11. ↑  «Taiwanese actor Jimmy Wang Yu dies at the age of 80». *Far East Films* **(engelsk)**. 5. april 2022. Besøkt 29. august 2023.

Eksterne lenker
---------------

* (en) Jimmy Wang Yu – kategori av bilder, video eller lyd på Commons Rediger på Wikidata
* (en) Jimmy Wang Yu på Internet Movie Database Rediger på Wikidata

* (en) Jimmy Wang Yu på Hong Kong Movie Database Rediger på Wikidata

* (da) Jimmy Wang Yu på Filmdatabasen Rediger på Wikidata

* (fr) Jimmy Wang Yu på Allociné Rediger på Wikidata

* (en) Jimmy Wang Yu på AllMovie Rediger på Wikidata

* (en) Jimmy Wang Yu hos Rotten Tomatoes Rediger på Wikidata